Ægteparret Bent og Karen Hertzum fra Vejle har været gift siden 2002, men de har boet sammen i 25 år.

Bent Hertzum er 91 år gammel, mens hans hustru er ti år yngre, og fordi de har hinanden, har de aldrig måttet slås med ensomhed.

Og de er ikke alene. Danskernes længere levealder betyder, at færre ældre end tidligere er enlige, viser tal fra Danmarks Statistik.

Læs også : Vi vil stadig have en at holde i hånd med, når vi bliver gamle

Bent og Karen Hertzum mødte hinanden igennem en klub for enlige, der hed 'Ud og opleve', som netop handlede om at bekæmpe ensomhed og starte nye fællesskaber. Kort efter blev de kærester, ligesom mange andre af medlemmerne i klubben fandt kærligheden. 'Ud og opleve' eksisterer ikke længere.

Inden vi lægger os til at sove, ligger vi og holder hinanden lidt i hånden. Det synes vi er en naturlig ting og en dejlig ting Bent Hertzum

Karen Hertzum er dybt taknemmelig for, at de to fandt hinanden.

- Jeg synes aldrig, at jeg bliver træt af Bent. Jeg plejer at sige, at han er Vejles sidste gentleman. Han åbner døre og holder frakken for mig og sådan noget. Så vi bliver ikke trætte af hinanden, siger Karen Hertzum.

Frygteligt ikke at have nogen

Bent Hertzum er enig med sin hustru. Han har i løbet af deres 25 år sammen aldrig været træt af hende, og han fortæller, at de to finder stor glæde i at hjælpe hinanden i hverdagen som henholdsvis 91- og 81-årig.

- Man hører sommetider om nogle, der er alene, at de går længe uden at have lejlighed til at tale med nogen, og det synes jeg er frygteligt. Vi savner aldrig at være sammen med nogen, for vi har hinanden, siger Bent Hertzum.

Jeg synes bare, det er så perfekt at være to i den her alder Karen Hertzum

Både Karen og Bent Hertzum har børn fra tidligere ægteskaber. Bent Hertzum har blandt andet været selvstændig og havde sit eget importfirma i sit arbejdsliv, mens Karen Hertzum tidligere har arbejdet på tyggegummifabrikken Dandy i Vejle.

- Jeg tror, at man har prøvet noget af livet, og vi har lært noget af livet. Og så har vi lært at påskønne at være to og gøre ting sammen. Det er jo ikke sådan, at man ikke kan gøre noget for sig selv – jeg skal for eksempel til bankospil senere. Jeg synes bare, det er så perfekt at være to i den her alder, siger Karen Hertzum.

Det er ikke nogen hemmelighed, at ægteparret Hertzum er oppe i årene, og de har da også tænkt den triste tanke, at en af dem måske på et tidspunkt sidder alene tilbage.

- Det har jeg tænkt over, og jeg har ikke noget imod at smutte først. Så skal jeg ikke være alene, siger Karen Hertzum.

Men for nuværende er de to stadig raske og rørige, og selv om de ikke er meget for at svare på, hvordan det går med intimiteten og nærheden i et forhold, når man runder henholdsvis 91 og 81 år, vil Bent Hertzum da gerne dele detaljerne om en af deres mange, daglige kærlighedserklæringer til hinanden.